‘Bendelid’ deur Limpopo-inwoners doodgebrandArgieffoto (Foto: Alexas_Fotos, Pixabay) Lt.kol. Moatshe Ngoepe, woordvoerder van die polisie, het gesê ŉ 25-jarige inwoner is ŉ ruk gelede deur ŉ groep verdagtes aangeval en verskeie kere met ŉ mes gesteek. Hy is na ŉ hospitaal geneem en verlede week ontslaan, maar is Sondagoggend by sy huis oorlede. “Die inwoners het nie die saak by die polisie aangemeld nie, maar saamgespan om die man se beweerde moordenaars vas te trek,” het Ngoepe gesê. “Inwoners het die strate afgesper en Maandag omstreeks 11:30 glo een verdagte vasgetrek en hom met verskeie voorwerpe aangerand. Hy is ook aan die brand gesteek en het doodgebrand.” Volgens Ngoepe is lede van die polisie se eenheid vir openbare orde na die gebied ontplooi om die situasie te monitor en paaie in die gebied weer oop te stel. Niemand is nog in verband met die voorval in hegtenis geneem nie. “Die oorledene is nog nie formeel geïdentifiseer nie, maar hy was glo 26 jaar oud,” het hy gesê. Die vermeende bendelid is die derde misdaadverdagte wat deur inwoners in die Vhembe-distrik doodgemaak is sedert Januarie.